Fri Khodorkovskij dro til Tyskland
Russlands president Vladimir Putin undertegnet papirene om benådning fredag. Kort tid etter ble Khodorkovskij sluppet ut av fangeleiren i Segezja i Karelen. Deretter reiste han til Berlin, hvor han ble tatt imot av Tysklands tidligere utenriksminister Hans-Dietrich Genscher, som har jobbet i kulissene for å få Khodorkovskij ut av fengsel. - 12. november ba jeg den russiske presidenten om å benåde meg av familiære årsaker, og jeg er glad for hans positive svar. Det var aldri et spørsmål om jeg erkjente skyld, sier Khodorkovskij i en pressemelding.- En helt spesielle takk går til Hans-Dietrich Genscher for hans personlige engasjement i min sak, uttaler han videre. 86 år gamle Genscher var Vest-Tyskland og Tysklands utenriksminister fra 1974 til 1992. Han skal ha bidratt til at Khodorkovskij ble benådet, og ble fredag hyllet av statsminister Angela Merkel. «Den tyske staten setter pris på innsatsen til Genscher, som har jobbet hardt i kulissene. Han gjorde en god jobb med å finne en løsning, med full støtte fra tyske myndigheter», skriver Merkels kontor i en uttalelse.- Det har ikke sunket inn ennå, sa Khodorkovskijs 79 år gamle mor Marina med skjelvende stemme da hun mottok nyheten om løslatelsen. Hun er fortsatt i Moskva, men sier hun er rede til å forlate landet for å treffe sønnen. Nettopp hennes tilstand ble fremhevet av Putin da han kunngjorde benådningen torsdag. Løslatelsen av Khodorkovskij er en del av et storstilt amnesti i forbindelse med feiringen av den russiske grunnlovens 20-årsjubileum. - Jeg ser veldig fram til øyeblikket når jeg igjen kan omfavne mine nærmeste. Jeg skal gjøre opp for det jeg skylder mine foreldre, min kone og mine barn, som jeg ser veldig fram til å treffe igjen, sier Khodorkovskij.Han sa ingenting om hva han vil bruke friheten til. Det blir spennende å se om han vil forsøke å ta en politisk rolle, mener Russland-forsker Helge Blakkisrud. - Han har gjennomgått en slags metamorfose. Han startet opp med å være mest kjent for sine hensynsløse forretningsmetoder. Men så har han blitt et symbol på selektiv lovanvendelse og de undertrykkende aspektene ved Putins regime, sier han til NTB. NUPI-forskeren er usikker på hvilke muligheter den tidligere oljemilliardæren har for å gjøre politisk karriere - om han skulle ønske det. - Dagens Russland er et «selektivt» demokrati som tillater enkelte opposisjonspolitikere å stille til valg og til og med vinne. Men fra å slippe Khodorkovskij ut til å la ham engasjere seg politisk, tror jeg det er et godt stykke, sier Blakkisrud.Khodorkovskij etablerte oljeselskapet Yukos på 1990-tallet, og ble en av Russlands rikeste personer. Han falt i unåde hos Putin etter å ha gitt økonomisk støtte til opposisjonelle. I 2003 ble han pågrepet. To år senere ble han dømt for skatteunndragelser og økonomisk kriminalitet. Khodorkovskij mener selv dommen mot ham var politisk motivert. Utenriksdepartementet i Norge beskriver benådningen som positiv og sier til NTB at saken har vekket bekymring for rettssikkerheten i Russland. Også to medlemmer av punkebandet Pussy Riot er benådet. Det samme er 30 utenlandske og russiske Greenpeace-aktivister. Putin kunngjorde også benådning av alle de opposisjonelle som ble fengslet etter en demonstrasjon i Moskva i mai i fjor. Analytikere peker på at benådningene er et tegn på at Putin ikke ønsker negativ oppmerksomhet rundt alle disse høyt profilerte fangene i forkant av Sotsji-OL i februar. (©NTB)
Etter løslatelsen satte Mikhail Khodorkovskij seg på et fly til Berlin. Han takker Tyskland for å ha hjulpet ham.